Lietuvos Respublikos aplinkos ministerijos

į s a k y m a s

Dėl 1998 02 24 įsakymo Nr. 37 „Dėl į Lietuvos raudonąją knygą įrašytų saugomų rūšių gyvūnų, augalų ir grybų sąrašo“ dalinio pakeitimo

1998 m. rugpjūčio 7 d. 142

Vilnius

Vadovaudamasis Lietuvos Respublikos saugomų gyvūnų, augalų, grybų rūšių ir bendrijų įstatymo (Žin., 1997, Nr. 108-2728) 4 straipsnio 2 dalimi,

ĮSAKAU:

1. Iš dalies pakeisti 1998 m. vasario 24 d. Aplinkos apsaugos ministerijos įsakymo Nr. 37 (Žin., 1998, Nr. 22-562) 1 punktu patvirtintą priedą „Saugomų gyvūnų, augalų ir grybų rūšių, įrašytų į Lietuvos raudonąją knygą, sąrašas pagal retumo kategorijas“ – sąrašo dalyje „Žuvys“ išbraukti žodžius – „šlakis (Salmo trutta trutta L.)“ ir įrašyti į 4(I) kategoriją – „vijūnas (Misgurnus fossilis L.)“, į 2(V) kategoriją – „skersnukis (Chondrostoma nasus L.)“, iš 1(E) kategorijos į 3(R) perkelti „perpelę (Alosa fallax Lacepede)“ ir visą dalį „Žuvys“ išdėstyti taip:

„Žuvys

0(Ex) kategorija

Sturys – Accipenser sturio L.

Sparis – Abramis ballerus L.

1(E) kategorija

Jūrinė nėgė – Petromyzon marinus L.

2(V) kategorija

Skersnukis – Chondrostoma nasus L.

3(R) kategorija

Ežerinis sykas – Coregonus lavaretus holsatus Thienemann nat. platelensis Maniukas

Perpelė – Allosa fallax (Lacepede)

4(I) kategorija

Lašiša – Salmo salar L.

Vijūnas – Misgurnus fossilis L.“

2. Bioįvairovės departamentui:

2.1. iki 1998 m. spalio 30 d. paruošti Lietuvos Respublikos Vyriausybės 1998 02 24 nutarimo Nr. 233 „Dėl žalos ir nuostolių, padarytų sunaikinus ar sužalojus į Lietuvos raudonąją knygą įrašytų saugomų rūšių gyvūnus, augalus, grybus ir jų buveines, skaičiavimo metodikos patvirtinimo“ pakeitimo projektą, papildant 10 p. skersnukio ir vijūno baziniais įkainiais.

3. Žuvų išteklių departamentui:

3.1. reglamentuoti šlakių žvejybą, nustatant sugavimo limitus, žvejybos būdus, laiką ir vietas atsižvelgiant į šlakių populiacijos kitimo tendencijas;

3.2. organizuoti šlakių populiacijos sustiprinimo ir atkūrimo priemones;

3.3. iki 1998 m. spalio 30 d. paruošti šlakių licencinės žvejybos sąlygas mėgėjiškos žūklės įrankiais;

3.4. iki 1998 m. spalio 30 d. parengti reikiamų teisės aktų projektus, nustatančius įkainius už neteisėtai pagautus šlakius.

4. Aplinkos ministerijos informacinėje kompiuterinėje sistemoje vadovautis reikšminiais žodžiais: gyvūnija, valdymas.

Aplinkos Ministras	Algis Čaplikas